**Musti Group** on Suomessa, Ruotsissa ja Norjassa toimiva lemmikkieläintarvikeyhtiö. Se on Pohjoismaiden suurin ja Euroopan neljänneksi suurin lemmikkitarvikeketju. Sen omisti ruotsalaisen Wallenberg-suvun pääomasijoitusyhtiö EQT. Musti Group listautui Helsingin pörssiin helmikuussa 2020.

Historia
--------

Musti Groupin ketjujen kuluttajamyynti oli vuonna 2015 noin 220 miljoonaa euroa. Siitä kaksi kolmannesta muodostuu eläinruoista. Vuonna 2019 konsernilla oli yli 1 100 työntekijää Pohjoismaissa. Musti Groupin myymäläketjuja ovat Musti ja Mirri, Musti, Arken Zoo ja Djurmagazinet sekä verkkokauppoja Peten Koiratarvike ja Vetzoo.

Ketju oli saanut alkunsa, kun Matti Varpula osti vuonna 1988 Tampereen Pyynikintorilla sijainneen lemmikkiliikkeen ja alkoi rakentaa sen pohjalle ketjua. Vuonna 2010 sen ostivat Pohjola Capital Partners (nyk. Vaaka Partners) ja ketjun toimitusjohtajana ja vuodesta 2017 hallituksen puheenjohtajana on toiminut ekonomi Mika Sutinen. Kuopiolaista lemmikkituoteyhtiö VPG:tä aiemmin johtanut Sutinen alkoi tehostaa Mustin ja Mirrin toimintaa ja ostaa myytävät tuotteet suomalaisten tukkukauppojen sijaan suoraan valmistajilta, eläinruoat Euroopasta ja tarvikkeet pääosin Kiinasta ja muualta Kaukoidästä. Ketju alkoi panostaa yhä enemmän myös omiin tuotemerkkeihin.

Vuonna 2012 Mustin ja Mirrin emoyhtiö Leash Holding Oy (nyt Musti Group Oyj) osti ruotsalaisen Grizzly Zoo -ketjun ja vuonna 2015 Zoo Support Scandinavia Ab:n, johon kuuluivat Arken Zoo- ja Djurmagazinet-ketjut. Syksyllä 2016 avattiin ensimmäiset liikkeet Norjassa. Syksyllä 2017 Musti Group osti Ruotsista 12 myymälän Djurkompaniet-ketjun, minkä jälkeen konsernilla on noin 250 myymälää Pohjoismaissa. Osa liikkeistä toimii franchising-periaatteella.

Vuonna 2015 Mustin ja Mirrin koko osakekanta myytiin ruotsalaiselle pääomasijoitusyhtiö EQT:lle. Se omistaa myös muun muassa eläinlääkäriasemayhtiö Evidensian, johon Suomessa kuuluvat Univet- ja Animagi-ketjut. Alkuvuodesta 2020 Musti Group listautui Helsingin pörssiin, ja osakkeen arvo kaksinkertaistui puolessa vuodessa.*päivitettävä*

Syksyn 2023 eläinruokakohu
--------------------------

Syksyllä 2023 Musti ja Mirri joutui kohun keskelle useiden lemmikkien saatua oireita sen myymistä ruoista. Oireet johtuivat ainakin 1 400 säkistä pilaantunutta ruokaa. Musti ja Mirri pyysi anteeksi lemmikinomistajilta ja lupasi korvata eläinlääkärikulut. Osa sairastuneista koirista ja kissoista jouduttiin lopettamaan kovien kipujen takia. Lemmikeillä havaittiin esimerkiksi korkeita tulehdusarvoja, kohonneita maksa-arvoja ja halvausoireita.

Kohun edettyä tuli ilmi, ettei Musti Group välittänyt ruokien perunaraaka-aineen alihankkijan laboratoriotulokset Ruokavirastolle kunnes media oli kysynyt asiasta yhtiöltä itseltään sekä Ruokavirastolta.

Tuotteet
--------

Tuotteista pääosa on koirille ja kissoille, mutta myös jyrsijöille, kaneille, akvaariokaloille ja linnuille on omat tuotevalikoimansa.

Tuotevalikoimaan kuuluu kuivat ja kosteat ruoat, kissanhiekat sekä tarvikkeita pannoista kuppeihin ja leluista turkinhoitotuotteisiin. Lemmikkien omistajille on valikoimassa myös joitain tuotteita. Musteissa ja Mirreissä ei myydä lainkaan eläimiä vaan ainoastaan ruokia ja tarvikkeita lemmikkien jokapäiväiseen hyvinvointiin. Lemmikkituoteketju Musti ja Mirri ja nykyisin niin ikään EQT:n omistama eläinlääkäriketju Univet ovat solmineet yhteistyösopimuksen, jonka tarkoituksena on tarjota ketjujen asiakkaille entistä kattavammin palveluita ja tuotteita*päivitettävä*.

Tunnustukset
------------

Toukokuussa 2017 Mika Sutinen nimettiin Vuoden markkinointijohtajaksi ja syyskuussa Vuoden liikemieheksi. Syyskuussa hän myös ilmoitti, että hän vetäytyy Mustin ja Mirrin toimitusjohtajan tehtävästä. Hän jatkoi jonkin aikaa yhtiön hallituksessa.

Lähteet
-------

1. ↑  Musti Group Oyj *vainu.io*. Viitattu 9.7.2020.
2. ↑  Johtoryhmä *Musti Group*. Viitattu 9.7.2020.
3. ↑  Hallitus *Musti Group*. Viitattu 9.7.2020.
4. ↑  Musti Group Oyj *Yritys- ja yhteisötietojärjestelmä*. Patentti- ja rekisterihallitus ja Verohallinto. Viitattu 9.7.2020.
5. 1 2 3 4  Taloustietoja Musti Group. Viitattu 30.7.2020.
6. ↑  Mustin liiketoiminta Musti Group. Viitattu 30.7.2020.
7. 1 2 3 4 5 6  Lyytinen, Jaakko: Mika Sutinen 14-kertaisti bisneksensä Sarasvuo-tempauksella – ja nyt hän aikoo tehdä Mustista ja Mirristä Suomen Ikean, Helsingin Sanomat 2.4.2016.
8. 1 2  "Musti ja Mirri myytiin Ruotsiin - tärkeä tieto puuttuu tiedotteesta" (=kauppahinta), Talouselämä 1.12.2014. Viitattu 2.4.2016.
9. ↑  Musti ja Mirri on ensimmäinen listautuja, jota saa tankattua suoraan osakesäästötilille – erikoinen listautumishinta hämmentää jopa konkarisijoittajia *Kauppalehti*.  10.2.2020. Viitattu 9.7.2020.
10. ↑  Tietoa meistä *mustigroup.com*. Viitattu 15.4.2021.
11. ↑  Peltola, Heikki: *Palveluloisto ja kiehtomisen aito taito, Kaupan keinot hyperkilpailussa*, s. 134. Helsinki: Edita, 2007. ISBN 9789513749422.
12. ↑  Musti & Mirri sai omistajan Mika Sutisesta (Arkistoitu – Internet Archive) Savon Sanomat 2010
13. ↑  Lemmikkiyrittäjä hyppäsi laukkubisnekseen Kauppalehti 30.1.2011
14. ↑  Vaaka Partnersin kohdeyhtiö Musti ja Mirri ostaa ruotsalaisen Grizzly Zoon (Arkistoitu – Internet Archive), Vaaka Partners 19.3.2012. Viitattu 2.4.2016.
15. ↑  Karttunen, Kirsi: Musti ja Mirri kasvaa Euroopan kolmanneksi suurimmaksi lemmikki­tarvike­kauppiaaksi, Helsingin Sanomat 13.4.2015. Viitattu 2.4.2016.
16. ↑  Musti ja Mirri laajenee Ruotsissa: "Vauhditamme kasvua" *Markkinointi & Mainonta*.  15.9.2017. Viitattu 15.9.2017.
17. ↑  Evidensian eläinlääketieteelliset johtoryhmät (Arkistoitu – Internet Archive), Univet. Viitattu 2.4.2016.
18. ↑  af Heurlin, Alex: Musti Groupin osakekurssi on kaksinkertaistunut listautumishinnasta – Tällaisia lukuja analyytikot odottavat huomisesta tulosjulkistuksesta *Arvopaperi (maksullinen)*.  3.8.2020. Viitattu 15.4.2021.
19. ↑  Kohun keskellä painiva Musti ja Mirri teki ennätyksellisen kassavirran *iltalehti.fi*. Viitattu 17.11.2023.
20. ↑  Musti ja Mirri: Koirien massamyrkytysten syy selvisi *Ilta-Sanomat*.  8.11.2023. Viitattu 17.11.2023.
21. ↑
22. ↑
23. ↑  Mustijamirri.fi
24. ↑  Musti ja Mirri yhteistyöhön Univetin kanssa (Arkistoitu – Internet Archive) Kauppalehti 16.9.2013
25. ↑  Kukkonen, Laura: Mustin ja Mirrin toimitusjohtaja Mika Sutinen on Vuoden Markkinointijohtaja 2017 *Markkinointi & Mainonta*.  4.5.2017. Viitattu 9.10.2017.
26. ↑  Björkman, Irina: Mustin ja Mirrin miljoonabisnes: Mika Sutinen halusi panostaa asiakaspalveluun – "Kuuntelen päivittäin 4–5 ihmisen eläintarinat" *Taloussanomat*.  30.9.2017. Viitattu 30.9.2017.

Aiheesta muualla
----------------

* Musti ja Mirri -ketjun sivusto
* Musti Groupin sivusto
* Arken Zoo -ketjun sivusto (ruotsiksi)
* Djurmagazinet-ketjun sivusto (ruotsiksi)